Qari tal-jum L-Ewwel Qari: Eżodu 24, 3-8 L-Evanġelju: Mt 13, 24-30 F'dak iż-żmien, Ġesù ġab parabbola oħra lill-folla u qalilhom: "Is-Saltna tas-Smewwiet tixbah lil wieħed raġel li żara' żerriegħa tajba fl-għalqa tiegħu. Iżda xħin in-nies kienu reqdin, ġie l-għadu tiegħu, żara' s-sikrana qalb il-qamħ u telaq. Meta mbagħad il-qamħ nibet u ħareġ is-sbul, tfaċċat ukoll is-sikrana. Resqu l-qaddejja fuq sid l-għalqa u qalulu: "Sinjur, int mhux żerriegħa tajba żrajt fl-għalqa tiegħek? Mela dis-sikrana mnejn ġiet?". Iżda hu qalilhom: "Dil-biċċa għamilhieli xi għadu tiegħi!" "Tridx immorru niġbruha?" qalulu l-qaddejja. Qalilhom: "Le, għax intom u tiġbru s-sikrana għandkom mnejn taqilgħu magħha l-qamħ ukoll. Erħulhom jikbru t-tnejn flimkien sal-ħsad; meta mbagħad jasal il-ħsad, ngħid lill-ħassada: Iġbru s-sikrana l-ewwel, u orbtuha qatta qatta għall-ħruq, imbagħad qiegħdu l-qamħ fil-maħżen tiegħi".
L-Evanġelju tal-jum: 27 ta' Lulju